KOMISIJOS SPRENDIMAS
2005 m. rugsėjo 16 d.
iš dalies keičiantis Sprendimą 2004/459/EB, patvirtinantį tam tikrų Vengrijos pieno sektoriaus įmonių naudai pereinamojo laikotarpio priemonę
(pranešta dokumentu Nr. C(2005) 3455)
(Tekstas svarbus EEE)
(2005/662/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą (1), ypač į jo 42 straipsnį,
kadangi:
(1)
Tam tikroms Vengrijos pieno įmonėms, išvardytoms 2004 m. balandžio 29 d. Komisijos sprendimo 2004/459/EB, patvirtinančio tam tikrų Vengrijos pieno sektoriaus įmonių naudai pereinamojo laikotarpio priemonę (2), priede, buvo suteiktas pereinamasis laikotarpis.
(2)
Pagal oficialų Vengrijos kompetentingos institucijos pareiškimą tam tikros įmonės baigė modernizavimo procesą ir dabar visiškai atitinka Bendrijos teisės aktų nuostatas. Be to, tam tikros įmonės nutraukė savo veiklą.
(3)
Kai kurios įmonės dėjo daug pastangų, kad atitiktų Bendrijos teisės aktuose nustatytus struktūrinius reikalavimus. Tačiau dėl ypatingų techninių apribojimų šios įmonės negali baigti modernizavimo proceso iki nustatyto termino. Todėl joms pagrįstai galima duoti daugiau laiko baigti modernizavimo procesą.
(4)
Todėl Sprendimo 2004/459/EB priedą reikėtų atitinkamai iš dalies pakeisti. Aiškumo sumetimais jį reikėtų pakeisti nauju.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/459/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2005 m. rugsėjo 16 d.